*1.2. pielikums*

*Iepirkuma, identifikācijas*

*Nr. RVPIKSD 2025/23, nolikumam*

**TEHNISKĀ SPECIFIKĀCIJA**

**Atklātam konkursam**

**“Ziemassvētku gaismas mākslinieciskā dizaina dekoru izgatavošana un esošo gaismas dekorāciju mākslinieciskā renovācija pilsētvides Ziemassvētku noformējuma vajadzībām”**

Iepirkuma identifikācijas Nr. \_\_\_\_\_\_\_

Pretendenta uzdevums ir, ievērojot Tehniskās specifikācijas norādes, izgatavot Rīgas pilsētvides Ziemassvētku gaismas mākslinieciskā dizaina noformējumu, atbilstoši šī konkursa noteikumiem un prasībām.

**Iepirkuma priekšmeta daļas.**

|  |  |  |
| --- | --- | --- |
| **Konkursa daļas Nr.** | **Konkursa daļas nosaukums** | **Konkursa daļas paredzamā līgumcena, bez PVN, EUR** |
| 1. daļa | Jaunu mākslinieciskā dizaina LED dekoru izgatavošana un piegāde eksponēšanai Vienības gatves, Latgales ielas un Brīvības gatves apgaismojuma balstos. | Līdz 60 000,00 |
| 2. daļa | Jauna mākslinieciskā dizaina LED vides noformējuma izgatavošana un eksponēšana Kaļķu ielā. | Līdz 42 000,00  |
| 3. daļa | Jauna mākslinieciskā dizaina LED vides noformējuma izgatavošana, esošo gaismas dekorāciju mākslinieciska renovācija un eksponēšana Pilsētas kanāla apstādījumu teritorijā. | Līdz 50 000,00 |
| 4. daļa | Jaunu mākslinieciskā dizaina LED dekoru izgatavošana un eksponēšana Doma laukumā uzstādītajā Ziemassvētku eglē. | Līdz 23 000,00 |
| 5. daļa | Jaunu mākslinieciskā dizaina LED dekoru izgatavošana un eksponēšana Rātslaukumā uzstādītajā Ziemassvētku eglē. | Līdz 23 000,00 |
| **KOPĀ bez PVN, EUR** | **Līdz 198 000,00** |

**2. daļa - Jauna mākslinieciskā dizaina LED vides noformējuma izgatavošana un eksponēšana Kaļķu ielā.**

**1. Vispārīgās prasības 2. daļai.**

1.1. Izpildītājam Rīgā, pašvaldības zemes vienībās Kaļķu ielā, posmā no Rātsnama galvenās ieejas līdz Aspazijas bulvārim, jāizveido oriģināls, stilistiski vienots mākslinieciskā gaismas dizaina vides instalāciju kopums Ziemassvētku tematikā (turpmāk – Noformējums).

1.2. Noformējuma kompozīcija jāveido no atsevišķiem pašnoturīgiem (ne pie zemes, ne ēku fasādēm ne citiem pilsētvidē esošiem būvju elementiem nepiestiprinātiem) objektiem, kas ritmiskā kompozīcijā izvietoti ielas malās gar namu fasādēm, netraucējot gājēju un autobraucēju kustību.

1.3. Noformējumam gaismas elementiem jāparedz autonoma elektroenerģijas barošana, kas nodrošina Noformējuma nepārtrauktu spīdēšanu visā eksponēšanas periodā un nav saistīta ar pilsētas centralizēto apgaismojumu un tā automātiskās ieslēgšanas/izslēgšanas grafiku.

1.4. Noformējuma realizēšanai (iekļaujot mākslinieciskā un tehniskā dizaina izstrādi, dekoru izgatavošanu, transportēšanu uz eksponēšanas vietu, uzstādīšanu, ekspozīcijas uzturēšanu vizuālā un tehniskā kārtībā, demontāžu un transportēšanu uz glabāšanas vietu) pieejamie finanšu līdzekļi ir līdz EUR 42 000,00 (četrdesmit divi tūkstoši *euro*) bez pievienotās vērtības nodokļa.

1.5. Pēc Noformējuma eksponēšanas visas Noformējuma vienības paliek Pasūtītāja īpašumā.

1.6. Līguma darbības laikā Izpildītājam pēc Pasūtītāja pieprasījuma jāsniedz detalizēta informācija par darba procesa norisi un aktuālo statusu.

1.7. Izpildītājs pēc Noformējuma uzstādīšanas veic Noformējuma ekspozīcijas uzturēšanu vizuālā un tehniskā kārtībā, nodrošinot uzstādītās kompozīcijas un katra atsevišķa Noformējuma objekta kvalitatīvu izskatu un to darbību (LED spīdēšanu) visā eksponēšanas periodā, novēršot jebkurus bojājumus par saviem līdzekļiem ne vēlāk kā 12 (divpadsmit) stundu laikā pēc bojājuma konstatēšanas. Lai to nodrošinātu, Izpildītājam jāveic regulāra Noformējuma ekspozīciju pārbaude.

1.8. Izpildītājs garantē, ka visi Noformējuma tehniskie un konstruktīvie risinājumi ir droši ekspluatācijā un atbilstīgi Ministru Kabineta noteikumiem Nr.18 <https://likumi.lv/ta/id/311979-spelu-un-rekreacijas-laukumu-drosuma-noteikumi> un Preču un pakalpojumu drošuma likumā noteiktajām prasībām.

1.9. Izpildītājs par saviem līdzekļiem nodrošina visu Pakalpojuma ietvaros eksponēto Noformējuma objektu, elementu un instalāciju civiltiesisko apdrošināšanu.

1.10. Pasūtītājs Noformējuma ekspozīcijai nenodrošina speciālu apsardzi.

1.11. Ja Noformējuma uzstādīšanas vai eksponēšanas laikā darba procesu vai objektu vizuāli adekvātu un drošu ekspluatāciju traucē sniegs, Izpildītājam vietas un objektu attīrīšana jāveic par saviem līdzekļiem.

1.12. Veicot pakalpojumu, nodrošināt atbilstību Latvijas Republikā spēkā esošo darba drošības un darba aizsardzības noteikumiem.

1.13. Izpildītājs veic pakalpojumu, izmantojot savus resursus, iekārtas un materiālus.

**2. Pakalpojuma izpildes posmi un to termiņi.**

2.1. **1. posms** – Noformējuma mākslinieciskā un tehniskā dizaina izstrāde, saskaņošana ar Pasūtītāju, izgatavošana, piegāde un uzstādīšana (montāža) atbilstoši specifikācijai, pieslēgšana elektrības padevei, kā arī fotofiksācijas veikšana ieslēgtā stāvoklī un fotofiksācijas nosūtīšana Pasūtītāja kontaktpersonai – līdz 2025. gada 29. novembrim.

2.2. **2. posms** - uzstādītā un pieslēgtā Noformējuma uzturēšana tehniskā un vizuālā eksponēšanas kārtībā – no LED pieslēgšanas brīža līdz demontāžai.

2.3. **3. posms** - Noformējuma demontāža, eksponēšanas vietas sakopšana un fotofiksācija, kā arī piegāde uz glabāšanas vietu - sākot no 2026. gada 12. janvāra, precizējot demontāžas termiņu saistībā ar klimatiskajiem apstākļiem.

**3. Vizuāli mākslinieciskās prasības.**

3.1. Noformējuma dizaina iecerei jābūt oriģinālai, speciāli veidotai šai vietai un laikam.

3.2. Noformējuma kopējam ainaviskajam risinājumam jānodrošina mākslinieciski augstvērtīga gaismas dizaina objektu un instalāciju kopums, kas ir vizuāli izteiksmīgs ne tikai diennakts tumšajā laikā, bet arī dienas gaismā, turklāt jebkuros sezonas laikapstākļos - gan sniegotā, gan bezsniega ainavā.

3.4. Noformējuma emocionālais uzdevums – radīt silti aicinošu Ziemassvētku noskaņas vidi.

3.3. Vides Noformējuma objekti jāveido telpiskā 3D LED gaismas dizaina risinājumā.

3.5. Noformējumā jāparedz estētiski pārdomāta un rūpīgi izsvērta vizuālā piesātinājuma pakāpe, neradot konkrētās vides saraibinājumu un pārsātinājumu.

3.6. Visa Noformējuma gaismas kopējai tonalitātei jābūt zeltaini siltā jeb dzintara krāsā (1800-2000K robežās), papildinot ar vēsākiem toņiem (maksimāli līdz 4000K) ne vairāk kā 15% no kopējā izmantotā LED apjoma.

3.7. Noformējumā nav pieļaujama intensīvi krāsaina vai intensīvi mirgojoša gaisma.

3.8. Noformējuma mākslinieciskajam risinājumam jābūt laikmetīgā un estētiski korektā vizuālajā valodā, dizainā nav atbalstāmas atpazīstamu klišeju, popkultūras un kiča estētikas iezīmes.

3.9. Noformējuma dizainā jāparedz un piedāvājumā (tajā skaitā finanšu piedāvājumā un tehniskajā risinājumā) jāiekļauj vismaz 3 (trīs) vizuālu izmaiņu iespējas, kas padarītu Noformējuma atkārtotu eksponēšanu vizuāli atšķirīgu no iepriekšējām eksponēšanas reizēm, saglabājot Noformējuma dizaina sākotnējo kopējo tematisko un vizuāli estētisko kontekstu.

3.10. **Vizuālajā piedāvājumā jāiekļauj:**

3.10.1. Noformējuma koncepcijas tematiskais apraksts;

3.10.2. Noformējuma kompozīcijas kopskats konkrētās lokācijas ainavas vizuālajā kontekstā;

3.10.3. Noformējuma izvietojuma plāns;

3.10.4. Katra Noformējuma objekta (objekta veida) zīmējums, norādot tā nosaukumu un galvenos izmērus – augstumu, platumu, biezumu;

3.10.5. Katram Noformējuma objektam (objekta veidam) izmantotā LED gaismas avota specifikācija ar informāciju par 3.6. un 3.7. punktā minētajiem nosacījumiem.

**4. Tehniskās prasības 2. daļai.**

4.1. Noformējuma tehniskajam risinājumam jābūt piemērotam atkārtotai montāžai, demontāžai un transportēšanai, vismaz 3 eksponēšanas ciklos.

4.2. Noformējuma tehniskajā risinājumā nepieciešams izmantot mūsdienīgus, energoefektīvus un estētiski korektus tehnoloģiskos paņēmienus.

4.3. Visiem Izpildītāja nodrošinātajiem Noformējuma montāžas materiāliem, tehnikai, stiprinājumiem un jebkuriem risinājumiem jābūt atbilstošiem drošai ekspluatācijai ārtelpā ziemas klimatiskajos apstākļos un izturīgiem pret vēja brāzmām līdz 23m/s.

4.4. Nav pieļaujami tādi Noformējuma montāžas stiprinājumu risinājumi, kas uzstādīšanas, eksponēšanas vai demontāžas gaitā radītu iespēju sabojāt ēku fasāžu un pilsētvides ainavas elementus vai to daļas.

4.5. Noformējuma ekspozīcija un tās aprīkojums (t. sk. uzstādīšanas un demontāžas laikā) nedrīkst traucēt Kaļķu ielas izmantošanu transporta un gājēju satiksmei un ielu uzkopšanas tehnikas darbam.

4.6. Noformējumam gaismas elementiem jāparedz alternatīva elektroenerģijas apgāde, kas nodrošina Noformējuma nepārtrauktu spīdēšanu visā eksponēšanas periodā un nav saistīta ar pilsētas centralizēto apgaismojumu un tā automātiskās ieslēgšanas/izslēgšanas grafiku.

4.7. Noformējuma LED elektropieslēgumiem jāievēro šādas prasības:

4.7.1. jāizmanto kabeļi, kas paredzēti āra darbiem ziemas apstākļos un ir UV noturīgi. Fiksētai montāžai jāparedz CYKY, NYY-J tipa kabeļus. Vietās, kur kabeļi var tikt pakļauti kustībai, jāparedz H07RN-F tipa kabeļus;

4.7.2. Noformējuma pieslēgšanas kontaktligzdām jāatbilst IP54 klasei.

4.7.3. nav pieļaujams, ka Noformējuma elementu elektrības kabeļi atrodas uz zemes bez speciāliem drošiem nosegiem.

4.8. **Tehniskajā piedāvājumā jāiekļauj:**

4.8.1. Katra Noformējuma objekta tehniskais apraksts un zīmējums, norādot risinājuma sastāvdaļu materiālu, apdari, savienojumu stiprinājuma veidu un galvenos izmērus – augstumu, platumu, biezumu, kā arī citus raksturlielumus pēc Izpildītāja ieskatiem;

4.8.2. Noformējuma montāžas risinājuma apraksts un shēma ar informāciju par 4.4. un 4.5. punktos minētajiem nosacījumiem.

4.8.3. Noformējuma elektropieslēguma risinājuma un aprīkojuma detalizēta specifikācija ar informāciju par 4.6. un 4.7. punktos minētajiem nosacījumiem.

*Tehniskās specifikācijas sagatavotājs I. Gauja, tel. 67181273.*

*Sagatavošanas datums 28.07.2025.*